b'\n_START_ARTICLE_\nMarjan Mozetich\n_START_PARAGRAPH_\nMarjan Mozetich (s. 7. tammikuuta 1948 Gorizia) on kanadalainen s\xc3\xa4velt\xc3\xa4j\xc3\xa4. H\xc3\xa4n syntyi Italiassa jugoslavialaisille vanhemmille, mutta muutti vuonna 1952 perheineen Kanadaan ja sai maan kansalaisuuden 1957. H\xc3\xa4n valmistui musiikin kandidaatiksi Toronton yliopistosta vuonna 1972. H\xc3\xa4nen opettajiaan olivat Reginald Bedford, Lothar Klein, John Weinzweig, Margaret Parsons ja Clifford Poole. H\xc3\xa4n sai my\xc3\xb6s yksityist\xc3\xa4 opetusta s\xc3\xa4vellyksess\xc3\xa4 Luciano Beriolta Roomassa, Franco Donatonilta Sienassa ja David Bedfordilta Lontoossa. Mozetich aloitti itse opettamisen vuonna 1991 Queenin yliopistossa. _NEWLINE_Mozetichin teoksista Affairs of the Heart (2001), Angels in Flight (2010) ja Lament in the Trampled Garden (2010) p\xc3\xa4\xc3\xa4siv\xc3\xa4t ehdolle vuoden parhaan klassisen s\xc3\xa4vellyksen Juno-palkinnon saajaksi. Viimeksi mainitulla teoksella Mozetich voittikin palkinnon. H\xc3\xa4nen muihin teoksiinsa lukeutuu Krzysztof Pendereckin ja Gy\xc3\xb6rgy Ligetin vaikutteita ilment\xc3\xa4v\xc3\xa4 Changes jousikvartetille (1971, uudistettu 1983).'